असम : बीजेपी का जिस पार्टी से हुआ गठबंधन, उसके संस्थापक बोले-मुझे यह बात मीडिया से पता चली  
असम गण परिषद और बीजेपी के बीच असम में हुआ समझौता
असम गण परिषद के संस्थापक अध्यक्ष बोले- मुझे नहीं थी जानकारी
प्रफुल्ल महंत ने कहा- मीडिया से इस फैसले के बारे में पता चला
लोकसभा चुनाव(Lok Sabha Polls 2019) से पहले असम में बीजेपी के साथ असम गण परिषद का समझौता (Asom Gana Parishad alliance with BJP) हो गया, मगर पार्टी संस्थापक को पहले से इसकी खबर ही नहीं थी. जब मीडिया में समझौते की खबरें आईं तो असम गण परिषद(Asom Gana Parishad ) के संस्थापक अध्यक्ष प्रफुल्ल कुमार महंत (Prafulla Kumar Mahanta) को इस फैसले की जानकारी हुई. अब उन्होंने इस समझौता का विरोध शुरू किया है. असम के इस क्षेत्रीय दल के संस्थापक अध्यक्ष प्रफुल्ल कुमार महंत ने अपनी पार्टी का भाजपा के साथ गठबंधन का विरोध करते हुए बुधवार को कहा कि उन्हें इस बारे में मीडिया से पता चला. साथ ही, उन्होंने पार्टी नेताओं से इस फैसले पर फिर से विचार करने की अपील की है.महंत ने यहां पत्रकारों से कहा," मैं इस गठबंधन का विरोध करता हूं क्योंकि एक क्षेत्रीय पार्टी होने के नाते एजीपी को सभी लोकसभा सीटों पर चुनाव लड़ना चाहिए और उसका लक्ष्य अपना क्षेत्रीय चरित्र अक्षुण्ण बनाए रखना होना चाहिए." उन्होंने कहा कि पार्टी नेताओं को आम सभा की बैठक बुलानी चाहिए और वहां हुए निर्णय के अनुसार काम करना चाहिए.    महंत ने कहा, ‘‘ मुझे अब भी उम्मीद है कि वे इस फैसले पर फिर से विचार करेंगे और पार्टी के सदस्यों के साथ मामले पर चर्चा करेंगे."